Folketing
2005-02-24

Men er alle børnefamilierne nu i en situation, hvor de har brug for mere end det, de allerede har? Hvorfor i alverden har regeringen ikke prioriteret de allerdårligst stillede børnefamilier? Står der ikke også i statsministerens tale, og hørte vi det ikke selv, at vi skal tage os bedre af de svageste? Men hvad sker der? Hver gang bliver der delt ud med glasur over hele kagen. Kommunalt selvstyre afløses på baggrund af denne kommunale politiske valgkamp, der har været ført, af kommunal administration af regeringsflertallets obligatoriske standardløsninger og VK's valgløfter. Regeringen er – og nu finder jeg det mildeste ord, jeg kan – mildt sagt modsigelsesfyldt. Den siger ét, men den gør noget andet. Danmark skal være verdens mest konkurrencedygtige samfund. Ja, det er vi faktisk enige i. Der siges også, at vi skal tiltrække forskere fra hele verden. Det er vi også enige i. Men hvad står der i VK-regeringens vækstredegørelse fra sidste efterår? Der står, at det, der blokerer for, at disse ting kan ske, er det danske skattesystem og den danske udlændingelov.